《画华山坠驴图题跋》
清代·方竹

华山道上驴一蹶，天津桥畔鹃饶舌。炎宋官家三百年，城复隍兮只中叶。

纷纭五季弄兵刀，黑龙检点加黄袍。燕夏二阴蚤根极，从兹滑乱持何牢。

华山面识太平主，南北何曾一土宇。虞天诞降香孩儿，差强斧扆鼠变虎。

值得先生笑口开，一笑还嘲一跌来。明日归山戏作此，且学大睡希夷子。

作者简介：方竹，字白山，绩溪人。贡生。有《抱山集》。